Diari Oficial de la Generalitat Valenciana


Sumari del DOGV 10539, del 17-12-2024 (2024/12214)

RESOLUCIÓ de 9 de juliol de 2024, de la Direcció General d’Urbanisme, Paisatge i Avaluació Ambiental, per la qual es formula l’informe d’impacte ambiental del Projecte de sondeig per a captació d’aigües subterrànies de la parcel·la 83 del polígon 16 del terme municipal de Crevillent. Expedient: (3373169) 022/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10635

Data del DOGV
:   17-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12266

CVE
:   OVDQ-O-0721-31700

Data del document
:   09-07-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

«Informe d’impacte ambiental

Expedient: (3373169) 022/2024/AIA.

Títol: Sondeig per a la captació d’aigües subterrànies

Titulars: Luis Antonio Fernández Buruhan i altres.

Òrgan substantiu: Servici Territorial d’Indústria, Energia i Mines d’Alacant.

Ref. òrgan substantiu: ASOSUB/2023/188/03.

Localització: parcel·la 83 del polígon 16 - Crevillent (Alacant).

Tramitació administrativa

En data 12 de desembre de 2023, el Servici Territorial d’Indústria, Energia i Mines d’Alacant va donar trasllat a este òrgan ambiental del projecte mencionat a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, d’avaluació ambiental (d’ara en avant LAA), i el Reial decret 445/2023, de 13 de juny.

Tal com establix l’article 46 de l’LAA, este òrgan ambiental va realitzar consultes a les administracions públiques afectades. En concret, en data 19 de gener de 2024, es va remetre la consulta a l’Ajuntament de Crevillent i, en data 6 de març de 2024, es va remetre la consulta a la Confederació Hidrogràfica del Segura. Es va posar a la seua disposició el document ambiental i el projecte tècnic, i s’han rebut els informes següents:

– Informe de la tècnica de Medi Ambient de l’Ajuntament de Crevillent, de data 15 de febrer de 2024, en el qual indica que la parcel·la a on es pretén realitzar el sondeig inclou sòl no urbanitzable protegit i sòl no urbanitzable comú. Es recomanen mesures contra la contaminació acústica i per a la gestió dels residus generats.

En la data d’emissió d’este informe, i transcorregut el termini màxim de consulta que establix l’article 46 de l’LAA, no s’ha rebut cap contestació de la Confederació Hidrogràfica del Segura.

Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

Criteris ambientals

Per a emetre este informe d’impacte ambiental, d’acord amb l’article 47 de l’LAA, s’han tingut en compte els criteris de l’apartat a de l’annex III d’esta.

Característiques del projecte

L’objecte del projecte és executar un sondeig per a captació d’aigües subterrànies en la parcel·la 83 del polígon 16 del terme municipal de Crevillent (Alacant), per al proveïment de la parcel·la i de la vivenda en construcció.

El volum màxim d’aigua que s’usarà dins del predi no serà superior a 3.000 m³.

Per la profunditat de la perforació i els estudis geològics i hidrogeològics, s’ha triat com a sistema de perforació la rotopercussió hidropneumàtica. La perforació aconseguirà una profunditat d’uns 42 metres i 254 mm de diàmetre. Si el sondeig resulta positiu, s’entubarà amb una canonada de ferro acerat, o PVC, de 200 mm de diàmetre.

Prèviament a la instal·lació de la maquinària no es faran grans moviments de terra per a condicionar l’emplaçament. La superfície afectada serà la que ocupen els equips de perforació, les canonades, la provisió de ferramentes, la maquinària auxiliar i el contenidor d’arreplega de llots i detritus de la perforació.

Durant el procés de perforació es preveu una emissió de 2,66 m³ de llots o detritus, que es depositaran en un contenidor de runa per a, posteriorment, evacuar-los a un abocador autoritzat. Estos detritus es consideren material inert no contaminant i es faran servir per a reblir el sondeig en cas que resulte negatiu per l’absència d’aigua.

S’utilitzaran, en la mesura que siga possible, com a accessos i rutes de moviment de la maquinària, els camins que hi ha, sense obrir nous accessos.

El promotor proposa, com a termini d’execució òptim i suficient per a realitzar les obres, 3 dies a partir de la firma de l’acta de comprovació de replanteig i l’autorització de començament.

Ubicació del projecte

El sondeig es localitza en la parcel·la 83 del polígon 16 del terme municipal de Crevillent, propietat dels promotors. Segons la informació cadastral, la parcel·la té una superfície de 14.355 m² (ref. cadastral 03694W859032045147QK) i un ús principalment agrari. Les coordenades UTM que corresponen al punt de sondeig són (ETRS89; fus 30): X = 693.372; Y = 4.232.882; Z = 40 m.

La parcel·la està classificada com a sòl no urbanitzable protegit (zona rural protegida municipal pel seu valor forestal, paisatgístic i mediambiental) i sòl no urbanitzable comú (zona rural comuna forestal) i, segons la cartografia del PATFOR, situada a 800 metres de terreny forestal. El punt de perforació no se situa ni en l’àmbit d’espais naturals protegits, o que pertanyen a la Xarxa Natura 2000, ni en elements declarats formalment de la infraestructura verda.

Atés el visor cartogràfic de la Confederació Hidrogràfica del Segura, el sondeig captarà aigües de la massa d’aigua subterrània de les vegues mitjana i baixa del Segura, que presenten un estat quantitatiu bo i un estat químic i global roín. El recurs disponible de la massa d’aigua subterrània és de 30,39 hm³ i té una superfície total de 752,33 km².

Característiques de l’impacte potencial

Els principals impactes ambientals generats sobre el sòl en la fase d’execució del projecte seran els que es produïsquen per l’ocupació del terreny pels equips de perforació, les canonades, la provisió de ferramentes, la maquinària auxiliar i el contenidor d’arreplega de llots i detritus de la perforació. No està previst l’ús d’additius durant la perforació.

Es produiran una sèrie d’impactes a l’atmosfera a conseqüència del funcionament de la maquinària, que generarà sorolls i vibracions, així com emissions en forma de partícules i gasos de combustió. Els treballs es duran a terme en horari diürn, i tant la maquinària com els vehicles utilitzats han de complir les especificacions sobre emissions de sorolls que establix la normativa vigent.

Una vegada finalitzades les obres, s’han de restablir les condicions inicials del sòl i s’han de restaurar les zones en les quals s’hagen produït compactacions, a causa de l’estada i el pas de maquinària, mitjançant subsolatge i/o passades amb aladre.

Al marge de l’aprofitament hídric, la generació de residus (detritus generats per la perforació) i l’ús de recursos naturals resulta irrellevant en esta classe d’obres. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no suposaran un risc per a la qualitat de les aigües superficials ni subterrànies.

L’actuació no afecta cap espai natural protegit, espai protegit de la Xarxa Natura 2000 o hàbitats d’interés comunitari. Tampoc hi ha afecció a cap via pecuària o forest d’utilitat pública. Consultada la base de dades de biodiversitat de la Comunitat Valenciana, no s’ha constatat la presència de cap espècie protegida en l’àmbit més pròxim a l’actuació.

No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Durant les obres es generaran molèsties i afeccions a les espècies de fauna presents en la zona, que en provocarà el desplaçament temporal o canvis en els hàbits i les conductes. Estes afeccions es consideren de caràcter temporal i es produiran en horari diürn.

No s’han detectat ni es preveuen afeccions a béns culturals, restes arqueològiques ni altres elements del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

Segons el vigent pla d’acció territorial sobre prevenció del risc d’inundació a la Comunitat Valenciana (PATRICOVA), la parcel·la en què es projecta realitzar la perforació es troba afectada per perillositat geomorfològica (vessaments) i per l’envolupant de perillositat per inundació.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum d’aigua entren en les competències directes de l’organisme de conca que intervé en el mateix tràmit de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua, sense que prèviament s’obtinga o es declare la concessió, l’autorització o la reserva demanials corresponents.

Els materials extrets de la perforació són inertes i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i els tractarà un gestor autoritzat d’acord amb la normativa sectorial.

Per a aïllar l’aqüífer de possibles contaminacions amb aigües superficials, se cimentarà el tram superior de l’espai anular entre la canonada i la paret del sondeig.

En el cas que el resultat del sondeig siga negatiu, es procedirà a clausurar-lo i segellar-lo, i es restaurarà el terreny, de manera que el punt quede totalment integrat en la superfície.

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Conclusió

En relació amb els criteris de l’annex III de l’LAA, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de l’LAA, en concordança amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de l’LAA.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que l’execució del Projecte de sondeig per a captació d’aigües subterrànies en la parcel·la 83 del polígon 16 del terme municipal de Crevillent (Alacant), promogut per Luís Antonio Fernández Buruhan i altres, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1r) No es podran iniciar els treballs per a l’execució del sondeig mentres no s’haja obtingut, de l’organisme de conca, la concessió o l’autorització prèvies, o se li haja comunicat.

2n) Es compliran les mesures preventives i correctores establides en el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades, es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

3r) Els detritus del sondeig es gestionaran segons el que disposa el Decret 200/2004, del Consell de la Generalitat, que regula l’ús de residus inerts en obres de restauració i rebliment. En qualsevol cas, el terreny s’ha de restaurar perquè es quede amb la morfologia inicial.

4t) Es prevorà un seguiment adequat de l’obra a fi de completar la seua informació hidrogeològica i poder prendre sobre el terreny les decisions tècniques i de seguretat més adequades en cas que hi haja incidències o imprevistos.

5t) Es protegiran la vegetació adjacent, les estructures, els camins i les instal·lacions que puguen resultar afectades per a evitar-ne la deterioració. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

6t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d’abocaments accidentals d’olis o altres residus, procedents dels vehicles o de la maquinària, s’arreplegarà l’abocament i el sòl contaminat i s’entregarà a un gestor autoritzat. La resta de residus generats es gestionaran segons la normativa vigent i mitjançant un gestor autoritzat.

7m) Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’abocarà a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si se’n produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

8u) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i la clausura del pou, s’han de complir les instruccions bàsiques de protecció establides en el reglament de domini públic hidràulic.

9é) S’ha de prevore que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

10é) Si durant l’execució de les obres es troben restes paleontològiques, arqueològiques o etnogràfiques, el promotor estarà obligat a suspendre immediatament els treballs i comunicar la troballa a la conselleria competent en matèria de cultura, que adoptarà les mesures que siguen procedents en compliment de la Llei 4/1998, d’11 de juny, del patrimoni cultural valencià.

11é) En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de clausurar i segellar, així com restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà, en el butlletí oficial corresponent, la decisió d’autoritzar o denegar el projecte en els termes que preveu l’article 48 de l’LAA.

  

València, 9 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental